
Elülső keresztszalag pótlást követő meniscus sérülések előfordulása sportolóknál

Kulcsszavak: keresztszalag rekonstrukció; meniscus szakadás; sportolók
Bevezetés: Sportolók körében az elülső keresztszalag-szakadás incidenciája növekvő tendenciát mutat, napjainkra ezen szalag rekonstrukciója vált az egyik leggyakrabban elvégzett műtétté a mozgásszervi sebészetben. A szalagpótlást követően a rotációs stabilitás csökkenhet, ennek következtében fokozódhat a másodlagos sérülések - mint a meniscus ruptúra és az elülső keresztszalag (LCA) graft sérülés, elégtelenség - veszélye, mely tovább nehezíti a sportolók számára a sérülés előtti szintre való visszatérést.
Módszerek: Retrospektív vizsgálat során a klinikánkon 2016 és 2024 között elülső keresztszalag pótláson átesett, majd ezt követően meniscus szakadást szenvedő pánciensek adatait dolgoztuk fel.
Eredmények: Összesen 226 elülső keresztszalag pótláson átesett (90 nő, 136 férfi, átlagéletkor: 29,5 év) beteget vizsgáltunk, közülük LCA pótlás után 23 esetben meniscus szakadás, illetve sérülés következett be. A meniscus sérülés és az elülső keresztszalag műtét között átlagosan 961 nap (2,6 év) telt el. A sérültek közel 80%-a hivatásos vagy amatőr sportoló volt. A fenti beteganyagban a szalagplasztikák 10,2 %-ában került sor újabb műtétre meniscus szakadás miatt.
Következtetés: Klinikánkon az elülső keresztszalag pótlást követő meniscus sérülések előfordulási aránya a nemzetközi irodalomban szereplő arányokkal megegyező. Eredményeink felvetik a kiegészítő, nagyobb rotációs stabilitást biztosító műtéti eljárások bevezetésének szükségességét, különösképpen a hirtelen irányváltást igénylő sportágakban előforduló keresztszalag-sérülések ellátása során.



